
ROZSUDOK V MENE SLOVENSKEJ REPUBLIKY Okresný súd Poprad v konaní pred sudcom JUDr. Markéta Marečková v právnej veci žalobkyne A. B., nar. XX.XX.XXXX, bytom C. XXX/XX, XXX XX D. C., právne zastúpená JUDr. Ján Bohunčák, advokát so sídlom Prievozská 15780/2, 851 02 Bratislava - mestská časť Ružinov, IČO: 56 251 815, proti žalovanému E. B., nar. XX.XX.XXXX, bytom C. XXX/XX, XXX XX D. C., o zrušenie bezpodielového spoluvlastníctva manželov za trvania manželstva, takto rozhodol: I. Z r u š u j e bezpodielové spoluvlastníctvo manželov A. B., F. G., nar. XX.XX.XXXX a E. B., nar. XX.XX.XXXX, ktoré vzniklo uzavretím manželstva dňa 03.05.2003, zapísaného v knihe manželstiev Matričného úradu Poprad, zväzok XX, ročník 2003, strana XXX pod poradovým č. XX, počnúc dňom právoplatnosti tohto rozsudku. II. Stranám sporu náhradu trov konania n e p r i z n á v a. odôvodnenie: 1. Žalobným návrhom doručeným súdu dňa 11.04.2005 žalobkyňa žiadala, aby súd zrušil bezpodielové spoluvlastníctvo manželov strán sporu za trvania manželstva v zmysle § 148 ods. 2 Občianskeho zákonníka. Uviedla, že so žalovaným uzatvorili manželstvo dňa 03.05.2003, z ktorého pochádzajú dve deti. Manželstvo doposiaľ trvá. Počas trvania manželstva bezpodielové spoluvlastníctvo nebolo zrušené, ani iným spôsobom modifikované podľa § 143a Občianskeho zákonníka. Žalovaný je niekoľkoročný dlžník vo viacerých inštitúciách a vedie sa voči nemu viacero exekúcií. Má dlhy na zdravotnom poistení, sociálnom poistení, v nebankových inštitúciách a viaceré exekučné konania nie sú ukončené. V zdravotnej poisťovni má ku dňu 20.03.2025 dlh vo výške 3.564,94 eur, ktorý nie je schopný uhradiť a každým dňom narastá. Žalovaný je viac ako 15 rokov nezamestnaný. Od 24.07.2024 je vedený v evidencii uchádzačov o zamestnanie. Nemá žiaden príjem, nepoberá dávky, ani dôchodky. Nie je vlastníkom žiadneho hnuteľného ani nehnuteľného majetku. V minulosti mal vážny problém s gemblerstvom na automatoch a závislosť na alkohole. Takmer 9 rokov strany sporu bývajú spoločne v nájomnom byte, budúci rok končí nájomná zmluva. Nezodpovedným správaním žalovaného sú vážne ohrozené majetkové práva jej a ich detí. Trvanie takéhoto bezpodielového spoluvlastníctva manželov neplní účel inštitútu bezpodielového spoluvlastníctva manželov a výrazne poškodzuje záujem žalobkyne. 2. Žalovaný so žalobným návrhom súhlasil. Uviedol, že si nemyslí, že by sa jeho aktuálna situácia v blízkej budúcnosti zlepšila. Toho času prispieva na chod domácnosti podľa svojich možností a vo všetkom ostatnom je odkázaný na svoju manželku. 3. Žalobkyňa sa v replike nevyjadrila.
4. Žalovaný sa v duplike nevyjadril. 5. Pojednávania vo veci sa nezúčastnil žalovaný napriek riadne vykázanému doručeniu predvolania na pojednávanie, neúčasť neospravedlnil. V zmysle § 180 Civilného sporového poriadku súd pojednával v neprítomnosti žalovaného. 6. Právny zástupca žalobkyne na pojednávaní trval na podanej žalobe, taktiež na skutočnostiach uvedených v podanej žalobe. Vychádzal z nerozporovaných skutkových tvrdení žalovaného. Sú závažné dôvody, aby súd bezpodielové spoluvlastníctvo manželov po dvadsiatichdvoch rokoch zrušil, keďže v tomto prípade úplne stráca zmysel. Majetkové hodnoty žalobkyne sú ohrozené. Žalovaný sa vo veľmi dlhom časovom období žiadnym spôsobom nezapríčinil o nadobudnutiu majetkových hodnôt pre žalobkyňu, ani pre svoje deti. 7. Žalobkyňa na pojednávaní na podanej žalobe trvala a súhlasila s vyjadrením právneho zástupcu. Uviedla, že žalovaný nepracuje, iba sporadicky na brigádach. Uzatvára zmluvy o poskytovaní úverov. Majú dve deti, pričom dcéra ešte študuje na vysokej škole. Syn je vedený na úrade práce, hľadá si zamestnanie. 8. Súd vo veci vykonal dokazovanie prostriedkami procesného útoku: vyjadrením právneho zástupcu žalobkyne, žalobkyne, listinný dôkazmi: sobášnym listom, výpisom zo Všeobecnej zdravotnej poisťovne, a.s. zo dňa 02.11.2023, návrhom na vysporiadanie dlhu zo spoločnosti BENCONT COLLECTION, a.s. a ostatnými listinnými dôkazmi, keď prostriedky procesnej obrany neboli predložené, z vykonania ktorých súd zistil skutkový stav: 9. Z pripojeného sobášneho listu súd zistil, že strany sporu uzavreli manželstvo dňa 03.05.2003 pred Matričným úradom Poprad. Ide o manželstvo prvé, manželstvo doposiaľ trvá, z manželstva pochádzajú dve deti. Dcéra študuje na vysokej škole, syn je vedený ako uchádzač o zamestnanie na Úrade práce sociálnych vecí a rodiny. 10. V podaní žalobkyňa poukázala a listinnými dôkazmi preukázala, že žalovaný je dlhodobo, viac ako 15 rokov nezamestnaný. Od 24.07.2024 je vedený v evidencii uchádzačov o zamestnanie. Nemá žiaden príjem, nepoberá dávky a príspevky, ani iné dôchodky. Dlhodobo sa nepričiňuje k získaniu majetkových aktív voči svojej rodine. Nie je vlastníkom žiadneho hnuteľného a nehnuteľného majetku. Na financovanie chodu domácnosti sa podieľa len v minimálnom rozsahu z príležitostných brigád. V minulosti mal vážny problém s gamblerstvom a závislosťou na alkohole. Strany sporu takmer 9 rokov bývajú spoločne v nájomnom byte na adrese trvalého pobytu. Nezodpovedným správaním žalovaného sú vážne ohrozené majetkové práva žalobkyne a ich detí. 11. Podľa § 148 ods. 2 Občianskeho zákonníka, zo závažných dôvodov, najmä ak by ďalšie trvanie bezpodielového spoluvlastníctva odporovalo dobrým mravom, môže súd na návrh niektorého z manželov toto spoluvlastníctvo zrušiť i za trvania manželstva. 12. Vykonaným dokazovaním v súlade s citovanou právnou úpravou súd dospel k záveru, že žaloba je v plnom rozsahu dôvodná. 13. Vykonaným dokazovaním bolo preukázané, že v prípade strán sporu ide o závažné dôvody na strane žalovaného, pre ktoré ďalšie trvanie bezpodielového spoluvlastníctva manželov odporuje dobrým mravom. Žalovaný je dlhodobo, viac ako 15 rokov nezamestnaný, nemá žiaden príjem, iba príležitostne z brigád. Nepričiňuje sa k získaniu majetkových aktív v prospech žalobkyne a detí strán sporu. V minulosti mal vážny problém s gamblerstvom na automatoch a závislosťou na alkohole. Žalovaný uzatvára rôzne úverové zmluvy, sú voči nemu vedené viaceré exekúcie. Súd je názoru, že v danom prípade ďalšie trvanie bezpodielového spoluvlastníctva manželov odporuje dobrým mravom. Súd v zmysle § 148 ods. 2 Občianskeho zákonníka musí poskytnúť ochranu žalobkyni, aby sa predišlo ďalším negatívnym dôsledkom dopadajúcim na majetok strán sporu, ktoré sú vyvolané nezodpovedným správaním sa žalovaného. 14. Podľa R 3/1968 dôvodom zrušenia bezpodielového spoluvlastníctva je spravidla také závažné konanie jedného z manželov, ktoré sa prejavuje v nehospodárnom nakladaní so spoločným majetkom na
úkor rodiny, predovšetkým na úkor detí, prípadne v tom, že jeden z manželov sa nepričinil o vytváranie spoločného majetku, vyhýba sa práci, nežije trvale s rodinou a nezabezpečuje potreby rodiny a mnohé iné. 15. Žalovaný v priebehu konania žiadnym spôsobom žalobkyňou tvrdené skutočnosti a listinné dôkazy nerozporoval, preto súd vychádzal v plnom rozsahu z tvrdení žalobkyne. 16. V súlade s čl. 6 ods. 1 Civilného sporového poriadku, čl. 8 Civilného sporového poriadku, pre úspech v sporovom konaní je nevyhnutné, aby strana sporu uniesla svoje dôkazné bremeno, t. j. dokázala pred súdom pravdivosť svojich tvrdení v relevantných hmotnoprávnych skutočnostiach a to prioritne žalobca v podanej žalobe a žalovaný v podanom vyjadrení k žalobe. Za výsledok sporového konania je tak plne zodpovedná sama sporová strana. Povinnosťou súdu je v prejednávaných prípadoch postupovať v súlade so zásadou spravodlivosti. Pri rozhodovaní je nevyhnutnosťou rešpektovanie základných princípov Civilného sporového poriadku o spravodlivosti ochrany porušených práv a právom chránených záujmov tak, aby bol naplnený princíp právnej istoty. Do práva na spravodlivý súdny proces nepatrí súčasne aj právo strany sporu, aby sa všeobecný súd stotožnil s jeho právnymi názormi, navrhovaním a hodnotením dôkazov (sp. zn. IV. ÚS 252/04) a rovnako neznamená ani to, aby strana sporu bola pred všeobecným súdom úspešná, teda aby bolo rozhodnuté v súlade s jeho požiadavkou a právnymi názormi (sp. zn. I ÚS 50/04). 17. Na základe uvedených skutočností v súlade s citovanou právnou úpravou súd rozhodol tak, ako je uvedené v enunciáte rozsudku. 18. O trovách konania súd rozhodol podľa § 257 Civilného sporového poriadku tak, že z dôvodu hodného osobitného zreteľa stranám sporu náhradu trov konania nepriznal. Za dôvody hodné osobitného zreteľa súd považuje osobitný predmet sporu, ktorý je na prospech oboch strán sporu. Je preto spravodlivé, aby každá strana sporu znášala jej vzniknuté trovy konania. Navyše žalobkyňa ani náhradu trov konania neuplatnila. Poučenie: Proti tomuto rozsudku je možné podať odvolanie do 15 dní od doručenia rozsudku na tunajšom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a)neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia.

